LV Eiropas Savienības Oficiālais Vēstnesis C 7/28

Paziņojums par likvidācijas procedūras uzsākšanu saskaņā ar Eiropas Parlamenta un Padomes 2001. gada 4. aprīļa Direktīvu 2001/24/EK par kredītiestāžu reorganizāciju un likvidāciju (Kaupthing Bank hf.)

2011/C 7/09

Ar Reikjavīkas Apgabaltiesas 2010. gada 22. novembra nolēmumu tika uzsākta likvidācijas procedūra attiecībā uz Kaupthing Bank hf., reģ. Nr. 560882-0419, Borgartun 26, Reykjavik, Iceland (“Kaupthing”), saskaņā ar Īslandes Likumu Nr. 161/2002 par finanšu uzņēmumiem XII nodaļas B daļu, sk. minētā likuma V pagaidu noteikuma 3. un 4. punktu.

Īslandes Finanšu uzraudzības iestāde 2008. gada 9. oktobrī uzņēmās Kaupthing akcionāru sapulces vadību saskaņā ar Likumu Nr. 161/2002, sk. Likuma Nr. 125/2008 5. pantu, un iecēla Kaupthing rezolūcijas komiteju. Rezolūcijas komiteju pilnvaroja izpildīt Kaupthing valdes lēmumus saskaņā ar Likumu Nr. 2/1995 un Likuma Nr. 161/2002 100.a pantu.

Ar Reikjavīkas Apgabaltiesas 2008. gada 24. novembra nolēmumu Kaupthing tika piešķirts moratorijs līdz 2009. gada 13. februārim. Šo atļauju pagarināja trīs reizes. Tā kā saskaņā ar Islandes tiesību aktiem maksimālais laiks, kad uzņēmums var izmantot moratoriju, ir divi gadi, atļauju pēdējo reizi pagarināja līdz 2010. gada 24. novembrim.

Ar Likuma Nr. 44/2009 pagaidu noteikumiem par grozījumiem Likumā Nr. 161/2002, kas stājās spēkā 2009. gada 22. aprīlī, tika īstenots īpašs noteikums par tādu finanšu iestāžu likvidācijas procedūras uzsākšanu, kuras pirms šī likuma stāšanās spēkā izmantoja moratoriju. Saskaņā ar minēto īpašo noteikumu 101. panta 1. punkts, 102., 103. un 103.a pants Likumā Nr. 161/2002, kurā grozījumi izdarīti ar 5. panta 1. punktu un 6.–8. pantu Likumā Nr. 44/2009, moratorijs jāpiemēro tādā pašā veidā kā tad, ja likvidācijas procedūra ir uzsākta attiecībā uz banku ar tiesas nolēmumu dienā, kurā likums stājās spēkā. Tādējādi, Kaupthing likvidācijas procedūra faktiski tika uzsākta 2009. gada 22. aprīlī, t. i., kad likums stājās spēkā, un Reikjavīkas Apgabaltiesa iecēla Kaupthing likvidācijas komiteju 2009. gada 25. maijā.

Uzaicinājums iesniegt prasību ar termiņu, kas jāievēro, tika publicēts 2009. gada jūnijā. Paziņojums cita starpā tika publicēts Īslandes juridiskajā avīzē Gazette un Eiropas Savienības Oficiālajā Vēstnesī. Prasību iesniegšanas termiņš beidzās 2009. gada 30. decembrī un noteiktajā termiņā tika saņemtas vairāk nekā 28 000 prasību. Jau ir notikušas četras kreditoru sapulces, kurās apsprieda iesniegtās prasības, ceturtā notika 2010. gada 3. decembrī.

Saskaņā ar pagaidu noteikumu 2. punktu Likumā Nr. 161/2002, kurā grozījumi izdarīti ar 2. pantu Likumā Nr. 132/2010, likvidācijas procedūras turpināšanai pēc moratorija termiņa beigām ir vajadzīgs tiesu iestādes nolēmums. Turklāt šāds nolēmums apliecina, ka netiek ietekmēti visi pasākumi, kas tika pieņemti, kamēr bankai bija moratorijs, ieskaitot, bet neaprobežojoties ar pasākumiem, kas pieņemti saskaņā ar 101.–103. un 103.a pantu Likumā Nr. 161/2002 pēc 2009. gada 22. aprīļa. Tā kā prasību prioritāte principā tiek noteikta pēc dienas, kad publicē tiesas nolēmumu par likvidācijas procedūras uzsākšanu, tad tiek piemērota diena, kad stājas spēkā minētais tiesību akts, t. i., 2009. gada 22. aprīlis.

Ar vēstuli, kas datēta ar 2010. gada 17. novembri, rezolūcijas komiteja un Kaupthing likvidācijas komiteja Reikjavīkas Apgabaltiesai iesniedza lūgumu par to, lai likvidācijas procedūra tiktu atklāta ar tiesas nolēmumu. Nolēmums tika pasludināts 2010. gada 22. novembrī. No iesniegtajiem dokumentiem tiesai bija skaidrs, ka nosacījumi, kas izklāstīti 3. panta 2. punktā Likumā Nr. 161/2002, bija izpildīti, un ka Kaupthing nevar pilnībā izpildīt savus pienākumus pret kreditoriem, iestājoties to termiņam, un šīm maksājumu grūtībām nav pagaidu raksturs. Nolēmumā arī noteikts, ka tas ir spēkā no 2009. gada 22. aprīļa, sk. V pagaidu noteikumu 2. punktu Likumā Nr. 161/2002, sk. 2. pantu Likumā Nr. 132/2010.

Šis paziņojums ir publicēts, izpildot pienākumus, kas noteikti 4. pantā Regulā (EK) Nr. 87/2006 par paziņojumiem attiecībā uz lēmumiem par finanšu iestāžu reorganizāciju un likvidāciju.